Raja Nala

Raja Muda Nala Shah ibni Sultan Salahuddin Shah ibni Yamtuan Muda Riau II Opu Daeng Chelak (), merupakan Raja Muda yang memerintah negeri Selangor, pada tahun 1778 hingga 1795.

 Riwayat Hidup 

Raja Muda Nala merupakan putera kepada Sultan Salehuddin Syah dan adinda kepada Sultan Ibrahim Shah. Beliau dikatakan lahir di Bukit Selangor sekitar tahun 1738. Beliau dilantik sebagai waris utama Selangor dengan gelaran Duli Yang Teramat Mulia Yang Dipertuan Muda oleh kekandanya sekitar tahun 1782. Ketika beliau menjadi Raja Muda, putera Sultan Ibrahim Shah masih lagi kecil.

Raja Muda Nala telah berkahwin dengan Raja Salama (Engku Teluk) binti Almarhum Paduka Sri Raja Haji bin Raja Chelak (Yang di-Pertuan Muda Riau). Hasil perkongsian hidup, Raja Muda Nala mendapat beberapa orang putera bernama Raja Busu Hassan, Raja Ahmad, Raja Basir, Raja Hussin dan Raja Abd Rahman (Daeng Alampaki) serta seorang puteri bernama Raja Asiah. 

Ketika beliau menjadi Raja Muda, Sultan Ibrahim Shah pernah menjalinkan hubungan baik dengan Kerajaan Acheh pada zaman pemerintahan Sultan Alauddin Mahmud Shah (1760-1781) dan Sultan Alauddin Muhammad Shah (1781-1795). Hubungan ini dilakukan bukan disebabkan perdagangan bijih timah dan lain-lain tapi mungkin disebabkan Sultan Acheh berketurunan Bugis.

Pada tahun 1784, Sultan Ibrahim Shah bersama pembesar-pembesar dan panglima-panglima termasuklah Raja Muda Nala telah membantu Raja Haji menentang tentera Belanda ketika pertempuran di Teluk Ketapang, Melaka. Tentera Sultan Ibrahim diketuai oleh Panglima Puteri Putih, Panglima Hitam dan beberapa panglima lain berjaya menewaskan pasukan tentera Belanda. Pada 18 Jun 1784,  Raja Haji dan beberapa orang pahlawan Bugis mati syahid di Teluk Ketapang, Melaka akibat ditembak . 

Hutang darah dibalas dengan darah, hutang nyawa dibalas dengan nyawa. Gabenor Belanda di Melaka yang bernama Willem Arnold Altingsburg bertekad menyerang pusat pentadbiran Sultan Ibrahim Shah di Bukit Selangor, Kuala Selangor. Tentera Belanda yang diketuai oleh Laksamana Sir Jacob Pieter van Braam dan dibantu oleh Kapten Dirk van Hogendrop telah menuju ke Selangor. Dalam pertempuran yang sengit itu, orang² Melayu Bugis termasuk Panglima Puteri Putih, Panglima Hitam, Raja Muda Nala, Dato' Maharaja Lela Hussin dan beberapa orang panglima lainnya termasuk rakyat Selangor terpaksa mempertahankan Bukit Selangor. Asakan demi asakan terpaksa mereka hadapi dari serangan tentera Belanda. 

Akhirnya, pada bulan Ogos 1784, Bukit Selangor dapat dikuasai oleh tentera Belanda. Kekalahan Sultan Ibrahim Shah berpunca dari kekurangan bala tentera kerana tentera baginda telah ditugaskan membantu Raja Haji dalam peperangan mengusir penceroboh-penceroboh Belanda dari Empayar Johor-Riau. Sungguhpun demikian Sultan Ibrahim Shah tidak berputus asa untuk mendapatkan semula Bukit Selangor dari tangan tentera Belanda.

Sultan Ibrahim Shah bersama pembesar-pembesarnya seperti Raja Muda Nala, Dato' Maharaja Lela Hussin, Panglima Hitam, Panglima Puteri Putih dan beberapa orang pengiringnya mundur ke Tiram Buruk lalu mudik ke Pahang dan memohon bantuan dari Bendahara Abdul Majid.

Pada 27 Jun 1785, Sultan Ibrahim Shah dan beberapa orang pembesar lainnya termasuk Dato' Penggawa Permatang Dato' Nekbar telah berjaya merampas semula Bukit Selangor dari pihak Belanda. Kejayaan baginda ini dicapai setelah mendapat bantuan bala tentera Bendahara Abdul Majid dari Pahang dan orang-orang Selangor sendiri.

Pada tahun 1787, sekelompok pemberontak dari kalangan petani sirih di Pidie telah melakukan pemberontakan terhadap Sultan Alauddin Muhammad Shah setelah mereka menerima bantuan senjata yang dikirim oleh para pedagang Inggeris. Pemberontakan tersebut tidak dapat diatasi oleh Sultan Alauddin Muhammad Shah sehingga baginda meminta bantuan Selangor. Sultan Ibrahim Shah pun menghantar Raja Muda Nala ke Acheh bersama-sama 16 buah kapal dan seramai 80 orang tentera untuk membantu Acheh di dalam mengawal pemberontakan dan peperangan.

Gangguan terhadap Sultan Alauddin Muhammad Shah sekali lagi terjadi pada tahun 1791. Namun gangguan tersebut tidak menggoyahkan baginda dari kedudukannya kerana baginda dibantu oleh Raja Muda Nala hinggalah saat kemangkatan baginda dalam usia muda pada bulan Februari 1795. Pada tahun yang sama, Raja Muda Nala telah mangkat di Acheh. Beliau dikatakan mangkat dalam peperangan menentang tentera Inggeris.

 Legasi 
KD Raja Muda Nala – kapal kedua dalam program Kapal tempur pesisir kelas Maharaja Lela  Tentera Laut Diraja Malaysia (TLDM)
Jalan Raja Nala - 42200 Kapar, Selangor
Jalan Raja Nala - 45000 Kuala Selangor, Selangor

Kategori:Raja Muda Selangor
Kategori:Kerabat diraja Selangor